BBP-bestuurders gemaan om stadiger te ry | Maroela Media
BBP-bestuurders vir LUR'e moet by die spoedgrens hou, het 'n senior regsdienstebeampte Dinsdag aan die streekshof in Pietermaritzburg gesê, berig SAPA.
Christoffel van Niekerk van die departement van gemeenskapsveiligheid in KwaZulu-Natal het gesê dat BBP-bestuurders nie moet jaag nie en dat hulle genoeg tyd moet inruim om LUR'e rond te ry. Van Niekerk sê die LUR'e het geen mag om hul bestuurders opdrag te gee om te jaag nie, aangesien slegs bevelvoerders opdragte aan hulle mag gee. Van Niekerk was besig om in Hlanganani Nxumalo, die lyfwag van LUR Meshack Radebe, voormalige LUR van sosiale ontwikkeling in KwaZulu-Natal, se hofsaak te getuig. Nxumalo staar ses aanklagte van poging tot moord in die gesig.
Hy het glo die buiteband van 'n Mazda naby Camperdown geskiet terwyl hy en sy kollega, Caiphus Ndlela, in November 2008 gery het om Radebe te gaan haal. Die skoot het veroorsaak dat die bestuurder beheer oor sy voertuig verloor, voor inkomende verkeer ingery het en kop-aan-kop met 'n bakkie gebots het. Nxumalo het verlede jaar aan die hof gesê dat die bestuurder van die Mazda 'n bedreiging vir hom ingehou het, en gepoog het om hulle van die pad af te druk. Volgens Nxumalo het hy die bestuurder met 'n handgebaar gewaarsku om stadiger te ry, maar hy het slegs 'n obsene handgebaar in reaksie ontvang.
Van Niekerk sê hy kan nie kommentaar lewer oor hoe bestuurders moet optree indien hulle van die pad af gedruk word nie, soos wat Nxumalo beweer nie. Die aanklaer en verdediger sal na verwagting op 16 Mei hul slotargumente lewer.